金像獎2024︱程仁富為直播囉囉攣 童童預告冇冷笑話︰冇帶雪櫃嚟
香港電影金像獎即將於本週日(14日)於香港文化中心舉行,今日(12日)金像獎董事局舉行入台拜神儀式,主席爾冬陞攜同董事局代表文雋、梁李少霞、余安安、錢嘉樂等成員出席,連同表演嘉賓岑珈其、何啟華、麗英、周漢寧及大會網絡平台直播伙伴「小薯茄」主持程仁富、蔡曉童(童童)及朱柏熹(朱Mic)等出席。
在第42屆香港電影金像獎紅地氈上,負責網絡平台直播的三位「小薯茄」主持程仁富、童童及朱Mic,亦在拜神儀式後接受傳媒訪問。談到要在紅地氈上與一眾演員進行直播,朱Mic立即表示:「好緊張呀!因為今次係我哋第一次做、我哋認為最高殿堂嘅典禮嘅網上直播主持,所以都認真準備咗一段時間!」
童童則希望將歡笑帶給登上紅地氈、心情亦十分緊張的演員們:「希望我哋嘅直播可以令佢哋輕鬆啲!」程仁富則坦言整個禮拜均相當擔心:「呢幾日一諗起呢件事,就成個人囉囉攣!未試過咁大件事,成個禮拜都囉囉攣,直播我哋係做得多嘅,當我哋嘅觀眾咁廣就好驚!」
為了準備好直播節目,程仁富表示嘗試將網絡材料帶到紅地氈上與演員互動:「我哋都專門睇咗啲訪問,有啲嘉賓可以問佢呢個問題喎!同埋我哋都搵咗啲小遊戲,到時同佢哋玩下會點呢?將兩樣嘢融合咗!試下攞啲網絡嘅嘢,同啲電影人玩,睇下會點!」至於小薯茄著名環節「雪櫃冷笑話」,程仁富則笑指:「呢樣我哋唔會嘅,因為講冷笑話呢就需要……」童童隨即表示:「需要雪櫃呀!我哋冇帶到雪櫃過嚟呀!」
三位小薯茄成員首次參加金像獎,程仁富表示非常期待見到偶像:「就係黃子華先生!我希望到時對住佢可以好定,做返個專業嘅主持啦!」童童則對自己渴望遇到的演員身份保持神秘:「我自己心目中有個人,但係佢係嘉賓嚟嘅,而家講唔到!」續指:「男仔嚟嘅!我相信大家都好想見到!」朱Mic則私心希望在現場支持自己合作過的女主角:「我自己今次最想見嘅係阿Kay謝安琪!因為佢今次爭『最佳女主角』,套戲《4拍4家族》都有我,所以私心覺得佢可以贏到呢個殊榮!」